Carina Christensen (KF), 2008-11-19:
Det er bare for at sige til hr. Flemming Møller Mortensen, og jeg tror, jeg kan gentage det rigtig mange gange: Vi ønsker den her fribyordning lige så meget som alle andre i det her land.
Vi er rigtig glade for, at vi har skabt det nødvendige lovgrundlag, som gør det muligt for byerne at huse en forfulgt forfatter.
Vi er også glade for, at vi har prioriteret at sætte 1 mio. kr. af til at støtte aktiviteterne, når forfatterne måtte komme hertil.
Vi har i Danmark valgt at skrue ordningen sammen, som man har gjort det i rigtig, rigtig mange andre lande ved at sige, at de kommuner, der huser forfatterne, også er dem, der finansierer opholdet.
Jeg kan sige, at i rigtig mange andre lande, hvor man har gjort det her med succes, er det altså lykkedes at hente alternativ finansiering.
Jeg kan nævne Norwich i England, som får støtte fra diverse fonde, fra University of East Anglia og fra PEN i Storbritannien.
Frankfurt har et samarbejde med en bogmesse og en litteraturinstitution.
I Hannover betaler byen den største del selv.
De får støtte fra private donatorer osv. osv.
Der er altså masser af muligheder for at skrue en alternativ finansiering sammen, så det ikke kun er staten, der skal gå ind og medfinansiere.
Den ordning fungerer i rigtig mange lande og med stor succes.
Måske kunne vi gøre det næste år at viderebringe mere viden til vores kommuner om, hvordan man kunne søge alternativ finansiering.
Allerførst synes jeg lige, at vi skal holde fast i nogle fakta vedrørende succeskriterierne for den her fribyordning, for det lyder lidt, som om Socialdemokraterne forventer, at når man nu får gang i den her ordning, så kommer der rigtig, rigtig mange forfattere her til landet.
Der er 20 byer på verdensplan, som er med i fribyordningen, og hver by har typisk én forfatter, og de fleste andre lande, der er med, har en eller to fribyer.
Det vil jeg bare sige for at holde proportionerne i det, med hensyn til hvor mange man kan forvente der strømmer hertil, for det lyder, som om det er et meget, meget stort antal, vi skal have hertil.
Men jeg ser meget gerne, at vi også får en eller to fribyer ganske snart her i Danmark.
Århus har meldt sig positivt på banen nu, de har meldt sig ind i ICORN, og det synes jeg er godt, og de har været villige til at finde den første halve million kroner.
Jeg vil frem til evalueringen ved udgangen af 2009 gå i en meget tæt dialog med kommunerne om, hvad der kunne bidrages med ud over finansieringen for at sikre bedre inspiration og mere viden om, hvad de kan få ud af at være friby.
Jeg oplever, at de lande, som er med, de byer, som er med, og som selv står for finansieringen, er meget glade for det og selv oplever, at de får noget positivt ud af det, og det tror jeg også at mange kommuner vil indse, når de får lidt mere kendskab til ordningen.
Og det mener jeg rent faktisk at vi skal bruge tiden til frem til 2009.
Selvfølgelig skal vi også kigge på finansieringselementet, men jeg mener, det er for tidligt at tage stilling til allerede nu 4 måneder inde i ordningen.
Jeg tror, vi må konkludere, at jeg er langt, langt mere optimistisk end hr. Flemming Møller Mortensen, når det handler om den her fribyordning.
Jeg ser altså ikke så sort på det.
Vi har skabt et rigtig godt lovgrundlag, der gør det muligt for danske byer at tilslutte sig fribyordningen.
Vi har oplevet en meget stor positiv interesse fra rigtig mange byer i Danmark.
Århus Kommune har nu valgt at melde sig ind i fribynetværket.
Den har fundet den første halve million.
Der vil være mulighed for at søge EU-midler, fonde og andet.
Der er masser af muligheder for, at det her kan blive en meget, meget stor succes.
Og det er altså meget, meget tidligt at slukke lyset fuldstændig for den her ordning efter bare 4 måneder.
Der er ingen grund til at være så pessimistisk.
Så jeg vil i hvert fald gøre mit til at gå i dialog med kommunerne om det og også fortælle dem om det og give mere viden om, hvad man gør i andre lande - og hvordan det kan være, at ordningen er blevet så stor en succes i andre lande, hvor det jo netop er byerne selv, der finansierer de her ophold.